ผู้เชี่ยวชาญประเมินทองคำอาจลงถึงหมื่นห้า
บริษัท คลาสสิก โกลด์ ฟิวเจอร์ส คาดการณ์ อาจเห็นราคาทองคำปีนี้ต่ำสุดที่ 15,700 บาท และใช้เวลาอีก 2 ปีถึงจะปรับขึ้นมาเช่นเดิม
22 เม.ย. 2556

บริษัท คลาสสิก โกลด์ ฟิวเจอร์ส คาดการณ์ อาจเห็นราคาทองคำปีนี้ต่ำสุดที่ 15,700 บาท และใช้เวลาอีก 2 ปีถึงจะปรับขึ้นมาเช่นเดิม
นางสาวณัฐฑี จุฑาวรากุล ประธานเจ้าหน้าที่บริหาร บริษัท คลาสสิก โกลด์ ฟิวเจอร์ส กล่าวว่า ราคาทองคำยังมีแนวโน้มขาลง โดยหากหลุดแนวรับที่ 1,300 เหรียญสหรัฐต่อออนซ์ จะมีโอกาสปรับลดลงอีก 50-100 เหรียญสหรัฐต่อออนซ์  ซึ่งบริษัทมองว่า ทั้งปีราคาทองคำจะเคลื่อนไหวอยู่ในกรอบ 1,158-1,650 เหรียญสหรัฐต่อออนซ์หรือประมาณ 15,700-22,500 บาทต่อบาททองคำ ณ ค่าเงินบาทที่ 28.70 บาทต่อเหรียญสหรัฐ  และคาดว่าต้องใช้เวลาอีก 1-2 ปี ราคาทองคำจึงจะกลับมาที่ระดับเดิมที่ 1,700-1,900 เหรียญสหรัฐต่อออนซ์  แต่หากค่าเงินบาทยังแข็งค่าต่อเนื่องจะทำให้ราคาทองคำในประเทศถูกลง โดยเงินบาทแข็งค่าขึ้นทุก 1 บาท จะทำให้ราคาทองคำในประเทศลดลงถึง 800 บาท 
สำหรับปัจจัยที่จะทำให้ราคาทองคำปรับขึ้น คือ ความตึงเครียดในคาบสมุทรเกาหลีที่อาจมีความขัดแย้งรุนแรงจนเกิดเป็นสงครามและขยายวงกว้างจนส่งผลต่อเศรษฐกิจจีนและญี่ปุ่น แต่เชื่อว่าโอกาสดังกล่าวมีไม่มากนัก ซึ่งนักลงทุนควรติดตามข้อมูลข่าวสารและบทวิเคราะห์อย่างใกล้ชิดเพื่อลดความเสี่ยงในการลงทุน
โดยหากนักลงทุนระยะสั้นพบว่าราคาทองคำหลุดแนวรับที่ 1,300 เหรียญสหรัฐต่อออนซ์ ควรขายออกเพื่อปิดความเสี่ยงและรอซื้อกลับเมื่อราคาเข้าใกล้แนวรับที่ 1,200-1,250 เหรียญสหรัฐต่อออนซ์  ส่วนนักลงทุนระยะยาวมองว่าขณะนี้ยังไม่ใช่จังหวะที่ดีในการซื้อเนื่องจากราคาทองยังมีโอกาสปรับตัวลดลงอีก